cyanic-selkie/wikianc huggingface dataset:
როჰინჯა ლტოლვილების კრიზისი (2015)
წინაპირობები
ქვეყნის დასავლეთით განდევნილი მილიონზე მეტი როჰინჯა ხის მიწურებში ცხოვრობს, სადაც საცხოვრებლად გაუსაძლისი პირობებია. სწავლა, მუშაობა და სამედიცინო მომსახურება როჰინჯას ხალხისთვის მიუწვდომელი პერსპექტივაა.
როჰინჯას ეთნიკური და რელიგიური ჯგუფის წევრების დევნა გასული საუკუნის 60-იანი წლებიდან, ხოლო ძალადობრივი ციკლი 1978 წლიდან დაიწყო და დღემდე გრძელდება.
1962 წელს, სამხედრო გადატრიალების შემდეგ, როჰინჯებისთვის უმძიმესი პერიოდი დადგა. დევნისა და ძალადობის გამო ათასობით როჰინჯა ბანგლადეშში, მალაიზიასა და ტაილანდში ლტოლვილად გაიქცა. დღეს მათი დევნა გრძელდება, რაც მშვიდობის დარგში ნობელის პრემიის ლაურეატის, აუნ სან სუ ჩის მმართველობის პერიოდს უკავშირდება. იგი ქვეყნის სათავეში 2015 წლის ნოემბერში არჩევნების გზით მოვიდა.
როჰინჯებსა და სხვა რელიგიურ ჯგუფებს შორის კონფლიქტი. ძალადობა და არეულობა 2012 წელს დაიწყო. პირველი შემთხვევა მოხდა, როდესაც როჰინჯა კაცების ჯგუფს ბრალი დასდეს ბუდისტი ქალის გაუპატიურებასა და მკვლელობაში. ბუდისტმა ნაციონალისტებმა როჰინჯების მკვლელობითა და მათი სახლების გადაწვით უპასუხეს. მთელი მსოფლიოში ამ კრიზისს და სისხლისღვრას  "ეთნიკური წმენდის კამპანია" უწოდეს. როჰინჯები განათავსეს ინტერნირების ბანაკებში. ამჟამად მათი რაოდენობა ჯერ კიდევ 120,000-ზე მეტია. მრავალი წლის განმავლობაში როჰინჯები განიცდიან დევნას, დისკრიმინაციას. ისინი განაგრძობენ სხვა ქვეყნებში თავშესაფრის ძიებას.
2015 წელს 40-ზე მეტი როჰინჯა  სოფელ დუ ჩი იარ თანში ადგილობრივმა მოსახლეობამ დახოცა. გაეროს მონაცემებით, ნაპოვნი ნაშთების შორის აღმოჩნდა 10 მოკვეთილი თავი წყლის ავზში, მათ შორის ბავშვების. როჰინჯები განაგრძობენ რელიგიურ დევნას. მათ დღესაც არ აქვთ არანაირი უფლებები და მოქალაქეობა სამშობლოში.
2015 წლის 1 მაისს ტაილანდის შორეულ კლდოვან მთაზე აღმოაჩინეს დაახლოებით 32 არაღრმა საფლავი, უკანონო მიგრანტების ე.წ. "მოსაცდელში", სადაც ისინი მალაიზიის საზღვარზე გადაჰყავდათ. ტაიტის ახალი ამბების სააგენტოების თანახმად, ბანგლადეშელი მიგრანტი იპოვნეს მის საფლავში ცოცხალი და შემდეგ გაგზავნეს სამკურნალოდ ადგილობრივ საავადმყოფოში. ამასთან, 2015 წლის 22 მაისს მიანმარის სამხედრო-საზღვაო  ძალებმა ზღვიდან 208 მიგრანტი გადაარჩინეს. შემოწმების შემდეგ, მათ დაადასტურეს, რომ ისინი ბანგლადეშიდან იყვნენ. დედაქალაქში ნაციონალისტებმა მოაწყვეს საპროტესტო გამოსვლები და მოუწოდეს საერთაშორისო საზოგადოებას შეწყვიტონ მიანმარის ბრალი როჰინჯების კრიზისში.
2015 წლის 24 მაისს მალაიზიის პოლიციამ რამდენიმე მიტოვებულ ბანაკში 139 საეჭვო საფლავი იპოვა, რომლებსაც ადამიანებით მოვაჭრეები იყენებდნენ ტაილანდის საზღვარზე. სავარაუდოდ, მათში მდებარეობს მიანმარიდან გაქცეული როჰინჯა მუსლიმების ცხედრები.
მიანმარში 7 ათასამდე როჰინჯას ეთნიკური უმცირესობის წარმომადგენელი მოკლეს, რელიგიური და ეთნიკური ნიშნით დევნის გამო 600 ათასზე მეტი ბანგლადეშში ლტოლვილად ჩაბარდა.
ისინი, ვინც მიანმარიდან წასვლა მოახერხა ამ დროისთვის ბანგლადეშში ოფიციალური დოკუმენტაციის გარეშე ცხოვრობს.
უფლებათდამცველი ჯგუფების განმარტებით, მუსლიმი-როჰინჯები ძალადობის მსხვერპლი არიან, თუმცა რაკჰაინის შტატში მცხოვრები ბუდისტები ამ აზრს კატეგორიულად ეწინააღმდეგებიან.
კონფლიქტის პარალელურად, ბანგლადეშში მოხვედრის მსურველი მუსლიმი-როჰინჯების რიცხვი სულ უფრო გაიზარდა. გაეროს მონაცემების თანახმად,  10 დღის განმავლობაში ცეცხლმოკიდებული სახლი, დაახლოებით, 87 ათასმა როჰინჯამ დატოვა.
გაეროს განმარტებით, ეს რიცხვი ბევრად აღემატება გასული მთლიანი წლის მონაცემებს. იმ ადამიანების უდიდესი ნაწილი, რომლებმაც საცხოვრებელი დატოვეს ქალები, ბავშვები და მოხუცები არიან. ბევრმა მათგანმა გზაში ტრავმა მიიღო, ამას ისიც დაემატა, რომ ბანგლადეშმა თავის საზღვრებში მათ შეშვებაზე უარი გაეროს მოწოდების მიუხედავად განაცხადა.
მიმდინარე მოვლენების კომენტირებისას მიანმარის ხელისუფლებამ განაცხადა, რომ ისინი კანონის ფარგლებში მოქმედებენ და კონტრტერისტულ ოპერაციას ატარებენ, რომელიც ქვეყნის ეროვნული ინტერესების დაცვას ემსახურება.
რამდენიმე დღიანი მასობრივი ხოცვის შესაჩერებლად ქვეყნის დე ფაქტო ლიდერმა აუნ სან სუ ჩიმ არაფერი მოიმოქმედა. მისი დუმილი დასავლეთმა ავისმომასწავებელ გზავნილად,გაერო-მ კი რაკჰაინში როჰინჯების მიმართ განხორციელებული ძალადობა ეთნიკურ წმენდად შეაფასა.
მაშინ სან სუ ჩი ამტკიცებდა, რომ ფაქტები გადაჭარბებულია და სამხედროებმა სოფლებში მხოლოდ ანტიტერორისტული ოპერაცია ჩაატარეს, რაც როჰინჯას მეამბოხეთა დაკავებას ემსახურებოდა. მოგვიანებით, ნობელის პრემიის ლაურეატმა აღიარა, რომ ძალის გადამეტება რაკჰაინში მართლაც დაფიქსირდა. მან გაეროს წინაშე პირობა დადო, რომ როჰინჯების დევნა შეწყდებოდა. იგივე გაიმეორა, რომის პაპთან შეხვედრისას, როცა ფრანცისკ პირველი მიანმარში ჩავიდა და ეთნიკური და რელიგიური ნიშნით დევნა დაგმო.
მიანმარის შეიარაღებული ძალების მხრიდან განხორციელებული ძალადობის მსხვერპლად 730 ბავშვი იქცა, მათგან ნახევარი 5 წლამდე მცირეწლოვანია.
UNICEF-ის ინფორმაციით, მიანმარსა და ბანგლადეშში მცხოვრები როჰინჯებიდან 720 ათასი მოზარდი და მცირეწლოვანი ჰუმანიტარულ დახმარებას საჭიროებს.
სტატისტიკა
ბანგლადეშში ცხოვრობს 32000 რეგისტრირებული როჰინჯა ლტოლვილი, რომლებიც თავს აფარებენ სამხრეთ ბოკარის ბაზარის სამხრეთ-აღმოსავლეთით მდებარე ორ ბანაკს. სააგენტო France-Presse იტყობინება, რომ კიდევ 200,000 უსაფუძვლო როჰინგიელი ლტოლვილი ბანგლადეშში ცხოვრობდა 2015 წლის მაისში, მათი უმეტესობა ორი ოფიციალური ბანაკის მახლობლად..
როიტერის თანახმად, სავარაუდოდ 800000-დან 1 000 000 როჰინგიიდან 140,000-ზე მეტი იძულებული გახდა თავშესაფარი დევნილთა ბანაკებში ენახა 2012 წელს რახინის არეულობების შემდეგ. მიანმარში სისტემური ძალადობისა და დევნის თავიდან ასაცილებლად, მას შემდეგ დაახლოებით 100,000 ადამიანმა დატოვა ბანაკები.
2015 წლის მაისის ბოლოს, 3000 – დან 3,500 როჰინჯა ლტოლვილი, რომლებიც მიანმარიდან და ბანგლადეშიდან სამხრეთ – აღმოსავლეთ აზიის სხვა ქვეყნებში გაემგზავრნენ, გადაარჩინეს ან თავს უშველეს ნაპირზე გაცურვით, ხოლო ათასობით მათგანი ხომალდებზე საზღვაო ხაფანგში აღმოჩნდა შეზღუდული საკვებითა და წყლით.
რეაქცია
მალაიზიამ თავდაპირველად უარი თქვა მის სანაპიროზე ჩამოსული ადამიანების თავშესაფრით უზრუნველყოფაზე, მაგრამ მოგვიანებით, მალაიზია და ინდონეზია შეთანხმდნენ როჰინჯებისათვის დროებითი თავშესაფრის მინიჭებაზე.
ინდონეზია
ინდონეზია, მალაიზიასთან ერთად, შეთანხმდნენ როჰინჯებისთვის დროებითი თავშესაფრის მინიჭებაზე.
ტაილანდი
ტაილანდი აცხადებს, რომ ის უზრუნველყოფს ჰუმანიტარულ დახმარებას და არ უკან გააბრუნებს  ნავებს, რომელთაც სურთ მის ტერიტორიულ წყლებში შესვლა.
ფილიპინები
ფილიპინების მთავრობამ გამოხატა განზრახვა უზრუნველყოს უსაფრთხო თავშესაფრით 3,000 „ადამიანები ნავებში“ მიანმარისა და ბანგლადეშიდან. როგორც 1951 წლის ლტოლვილთა სტატუსის შესახებ კონვენციის მონაწილე მხარე, ქვეყანა აკმაყოფილებს საერთაშორისო სამართლის მოთხოვნებს და აპირებს დახმარება გაუწიოს ლტოლვილებს.მალაკალანგის სასახლემ ასევე აღნიშნა განცხადებაში, რომ ეს იყო მეორე ვიეტნამელი დევნილებისათვის   თავშესაფრის მინიჭებას და დახმარების შემდეგ, რომლებიც 1970-იანი წლების მეორე ნახევარში გაიქცნენ ვიეტნამიდან.
გამბია
გამბიის მთავრობამ ასევე გამოხატა წუხილი, გამოთქვა „ნავების ადამიანების“ მიღების სურვილი და  აღნიშნა რომ ”წმინდა მოვალეობაა დაეხმარო  ადამიანებსგანუმეორებელი სირთულეებისა და ტანჯვის შემსუბუქებაში”.
ბანგლადეში
ბანგლადეშის პრემიერ მინისტრმა შეიხ ჰასინამ თავისი ქვეყნის მიგრანტებს „ფსიქიკურად დაავადებული“ უწოდა და თქვა, რომ მათ უკეთესი ცხოვრება შეეძლოთ ბანგლადეშში, ბანგლადეშს თავიანთი გადასახლებით დისკრედიტაციას უწევენ.
ამის შემდეგ მალევე, ბანგლადეშის მთავრობამ გამოაცხადა 32,000 რეგისტრირებული როჰინჯა ლტოლვილის განსახლების შესახებ, რომლებმაც რამდენიმე წელი გაატარეს მიანმარის საზღვართან მდებარე ბანაკებში (200,000 სხვა არარეგისტრირებული ლტოლვილი ოფიციალურად არ შედიოდა მთავრობის განსახლების გეგმის შემადგენლობაში). თავდაპირველად, თენგარ ჩარის კუნძული, ხატიას კუნძულიდან 18 მილის აღმოსავლეთით, გავრცელებული ინფორმაციით, შეირჩა განსახლებისთვის.შემდგომ მოხსენებაში მითითებულია, რომ ხატიას კუნძულზე 200 ჰექტარი მიწა იყო გამოყოფილი,  სახმელეთოდან და საზღვაო ბანაკებიდან ცხრა საათის სავალზე.
ამერიკის შეერთებული შტატები
2015 წლის 2 ივნისს, აშშ-ს პრეზიდენტმა ბარაკ ობამამ მოუწოდა მიანმარს შეეწყვიტა როჰინჯების უმცირესობის დისკრიმინაცია. როჰინჯა ლტოლვილების რიცხვი შეერთებულ შტატებში 2014 წლიდან მნიშვნელოვნად გაიზარდა. 2015 წელს მიანმარსიდან ლტოლვილთა რაოდენობა 650-დან 2573-მდე გაიზარდა. 2016 წელს ჩავიდა კიდევ 2,173 როჰინჯა ლტოლვილი. პრეზიდენტმა ობამამ მოხსნა მიანმარისთვის თავდაპირველად დაწესებული სანქციები, რაც შეერთებულ შტატებს საშუალებას აძლევდა მეტ ლტოლვილს დახმარებოდა 1965 წელს, საიმიგრაციო და მოქალაქეობის შესახებ კანონის მიღების შემდეგ, აზიიდან მიგრაცია გაიზარდა. მოქმედებით მოიხსნა ემიგრანტების კვოტა და აზიელებს და არაბებს შეეძლოთ კვლავ შეერთებულ შტატებში ჩამოსვლა. დღეს როჰინჯა ემიგრანტთა და ლტოლვილთა ყველაზე მეტი რაოდენობა შეერთებულ შტატებში  გვხვდება ილინოისსა და ჩიკაგოში.
იხილეთ აგრეთვე
როჰინჯების დევნა მიანმარში
როჰინჯას ტრაგედია-მივიწყებული ეთნიკური უმცირესობა
სქოლიო
კატეგორია:მოსახლეობის მიგრაცია კატეგორია:როჰინჯები
ჰილა-აფშანი
მას აწარმოებენ სოფელ ხილასთან მახლობლად ხალიჩების საქსოვ პუნქტებში ბიულ-ბიულეში და სურახანებში. უცხოელი ავტორების ნამუშევრებში ამ ხალიჩას „შირვანს“ უწოდებენ, ხოლო ზოგიერთი მათგანი შეცდომით სთვლის მას „დერბენტს“. ხალხში ამ ხალიჩას „სადჯაიაგის“ — სამფეხას უწოდებენ.
მხატვრული თავისებუურებანი
სიტყვა „აფშანი“ ნიშნავს — „დაყრას“, „გაფანტვას“, „ჭრელს“, ხოლო ახლო აღმოსავლეთის ქვეყნებში ეწოდება დამოუკიდებელ ორნამენტალურ კომპოზიციას ხელოვნებაში. კედლების მოპირკეთებაში, ასევე ხალიჩების ქსოვის დროს „აფშანის“ კომპოზიციას შეადგენენ რთული აღნაგობის სპირალისებური ტოტები.
„აფშანის“ კომპოზიცია გამოიყენება არა მხოლოდ კუბა -შირვანის სახის ხალიჩებში, არამედ ტავრიზის სკოლაშიც. იგი ფართოდ არის გავრცელებული ხალიჩის ქსოვის ისეთ ცენტრებში, როგორებიც არის არდებილი, სარაბი, ყარაჯადაღი, და განსაკუთრებით დამახასიათებელია ქალაქ თავრიზისთვის. იმის და მიუხედავად, რომ „აფშანი“-ს ხალიჩები იქსოვება აზერბაიჯანის ჩრდილო-დასავლეთში, სადაც ისინი შეადგენენ შირვანის ჯგუფს, მათი რთული კომპოზიცია დამახასიათებელია „ბაქო-ჰილა“-ს ხალიჩების ჯგუფისათვის და ცნობილია „ხილა -აფშანი“-ს სახელწოდებით.
სქოლიო
კატეგორია:აზერბაიჯანული კულტურა
ბენჯამინ ბრიტენი
ედვარდ ბენჯამინ ბრიტენი, ბარონი ბრიტენი (Edward Benjamin Britten, Baron Britten, OM, CH, დ. 22 ნოემბერი, 1913 – გ. 4 დეკემბერი, 1976) — ინგლისელი კომპოზიტორი, დირიჟორი და პიანისტი, ცენტრალური ფიგურა XX საუკუნის ბრიტანულ მუსიკაში. მისი ნაწარმოებები მოიცავს საოპერო და სხვა სახის ვოკალურ ნამუშევრებს, საორკესტრო და კამერულ მუსიკას. მის ყველაზე ცნობილ ნაწარმოებთა შორისაა ოპერა „პიტერ გრაიმსი“ (1945), „ომის რექვიემი“ (1962) და საორკესტრო შოუ-პიესა „ახალგაზრდას გზამკვლევი ორკესტრში“ (The Young Person's Guide to the Orchestra, 1945).
დაიბადა ლოუსტოფტში, საფოლკში, დენტისტის ოჯახში. მუსიკალური ნიჭი ადრეული ასაკიდან გამოავლინა. სწვლობდა ლონდონის მუსიკის სამეფო კოლეჯში, აგრეთვე, კერძო გაკვეთილებს იღებდა ფრენკ ბრიჯთან. საჯარო ყურადღება პირვლად მიიპყრო ა კაპელა პიესით A Boy was Born (1934). 1945 წელს, ოპერა „პიტერ გრაიმსის“ პემიერამ საერთაშორისო აღიარება მოუტანა. მომდევნო 28 წლის განმავლობაში კიდევ 14 ოპერა დაწერა, რამაც ამ ჟანრში XX საუკუნის წამყვანი კომპოზიტორის ადგილი დაუმკვიდრა. დიდი მასშტაბის ოპერების გარდა, რომელთაც ინგლისის ეროვნული ოპერის და კოვენტ-გარდენისთვის ქმნიდა, ბრიტენი წერდა კამერულ ოპერებსაც, რომელთა შესრულებაც მცირე შემადგენლობით და მცირე სცენებზეც შეიძლებოდა. ამათგან ყველაზე ცნობილია The Turn of the Screw (1954). მის ოპერებში ხშირად გვხვდება გარიყული ინდივიდის დაპირისპირება მტრულად განწყობილ საზოგადოებასთან.
ბრიტენის სხვა ნაწარმოებები მოიცავს საორკესტრო, სოლო ვოკალურ, კამერულ, ინსტრუმენტულ და კინო მუსიკას. დიდად იყო დაინტერესებული მუსიკის შექმნით ბავშვებისა და არაპროფესიონალი შემსრულებლებისათვის, მათ შორისაა ოპერა Noye's Fludde, Missa Brevis და სიმღერათა ციკლი Friday Afternoons. ხშირად, ნაწარმოებებს კონკრეტული შემსრულებლების გათვალიწინებით წერდა. მისი ყველაზე ხშირი და მნიშვნელოვანი მუზა იყო პირადი და პროფესიონალური პარტნიორი, ტენორი პიტერ პირსი; სხვა შემსრულებელთაგან კი აღსანიშნავია კეთლინ ფერიე, ჯენიფერ ვივიენი, ჯანეტ ბეიკერი, დენის ბრეინი, ჯულიან ბრიმი, დიტრიხ ფიშერ-დისკაუ და მსტისლავ როსტროპოვიჩი. ბრიტენი აღიარებული პიანისტი და დირიჟორი იყო, ხშირად ასრულებდა თავის ნაწარმოებებს როგორც კონცერტებზე, აგრეთვე, ხმის ჩამწერ სტუდიებში. ასრულებდა და დირიჟორობდა სხვა კომპოზიტორთა მუსიკასაც, როგორიცაა ბახის „ბრანდენბურგის კონცერტები“, მოცარტის სიმფონიები, აგრეთვე შუმანის და შუბერტის ვოკალური ციკლები.
პირსთან და ლიბრეტისტ, პროდიუსერ ერიკ კროზიესთან ერთად 1948 წელს დააფუძნა ალდებურგის ყოველწლიური ფესტივალი, პასუხისმგებელი იყო სნეიპ მოლტინგსის საკონცერტო დარბაზის აგებაზეც 1967 წელს. სიცოცხლის ბოლო წელს ბარონის ტიტული მიენიჭა.
ადრეული წლები
ბრიტენი დაიბადა 1913 წლის 22 ნოემბერს, ინგლისის აღმოსავლეთ სანაპიროზე, საფოლკის სათევზაო პორტ ლოუსტოფტში, წმინდა სესილიას ხსენების დღეს. იგი რობერტ ვიქტორ ბრიტენის (1877–1934) და მისი მეუღლის, ედით როდას (დაბადების გვარი ჰოკი, 1874–1937) ოთხი შვილიდან ყველაზე უმცროსი იყო. რობერტ ბრიტენის ახალგაზრდობის ამბიცია, გამხდარიყო ფერმერი, უსახსრობის გამო ვერ განხორციელდა, სანაცვლოდ კი მან დანტისტის პროფესია შეისწავლა; საქმიანობა, რომელსაც წარმატებით, მაგრამ სიამოვნების გარეშე ეწეოდა. ჩარინგ კროსის ჰოსპიტალში სწავლისას გაიცნო ედით ჰოკი, ბრიტანეთის მთავრობის შინაგან საქმეთა ოფისის სამოქალაქო კლერკის ქალიშვილი. მათ 1901 წლის სექტემბერში, ლონდონში, სმით სკვეარის წმინდა იოანეს სახელობის ეკლესიაში იქორწინეს.
ბრიტენის ბიოგრაფები თანხმდებიან, რომ მამამისი მოსიყვარულე, მაგრამ მკაცრი მშობელი იყო. ბრიტენი, მისი დის, ბეთის თანახმად, მამას „კარგად ეწყობოდა, იზიარებდა მის მშრალ იუმორს, საქმისადმი თავდადებას და ტკივილის ატანის უნარს“. ედით ბრიტენი ნიჭიერი მოყვარული მუსიკოსი და ლოუსტოფტის მუსიკალური საზოგადოების მდივანი იყო. XX საუკუნის დასაწყისში, ინგლისის პროვინციებში კლასობრივი განსხვავება სერიოზულად აღიქმებოდა. ბრიტენი თავის ოჯახს „ძალიან ჩვეულებრივ საშუალო კლასის“ წარმომადგენლად ახასიათებს, თუმცა, მათ უჩვეულო მხარეებიც გააჩნდათ: ედითის მამა უკანონო შვილი იყო, ხოლო დედა – ალკოჰოლიკი; რობერტ ბრიტენი კი აგნოსტიკი იყო და კვირაობით ეკლესიაში წასვლაზე უარს აცხადებდა. მუსიკა ედით ბრიტენისთვის ოჯახის სოციალური მდგომარეობის შენარჩუნების უმთავრეს საშუალებას წარმოადგენდა, ხშირად აწყობდა რა მუსიკალურ საღამოებს, რომლებზეც ადგილობრივი საზოგადოების მნიშვნელოვან წარმომადგენლებს ეპატიჟებოდა ხოლმე.
სამი თვის ასაკში ბრიტენი პნევმონიით დაავადდა და სიკვდილს ძლივს გადაურჩა. ავადმყოფობამ ძლიერ დააზიანა მისი გული და ექიმებმა მშობლები გააფრთხილეს, რომ იგი, სავარაუდოდ, ვერასოდეს შეძლებდა ნორმალურად ცხოვრებას. იგი უფრო კარგად გამოჯანმრთელდა, ვიდრე ელოდნენ და ახალგაზრდა ასაკში ტენისსა და კრიკეტსაც თამაშობდა. დედამისის სასიახარულოდ, იგი განსაკუთრებული მუსიკალური ნიჭით გამოირჩეოდა, განსხვავებით დებისგან, რომელთაც მამის მხრიდან მუსიკისადმი გულგრილობა გამოჰყვათ. მისი ძმა მუსიკალურად ნიჭიერი იყო, მაგრამ მხოლოდ რეგტაიმი აინტერესებდა. ახალგაზრდა ბრიტენს ფორტეპიანოს და ნოტაციის პირველ გაკვეთილებს დედა უტარებდა. კომპოზიცია პირველად ხუთი წლის ასაკში სცადა, ფორტეპიანოს გაკვეთილებზე პირველად შვიდი წლის ასაკში შევიდა, ხოლო სამი წლის შემდეგ ალტის დაკვრაც დაიწყო. იგი ერთ-ერთი უკანასკნელი კომპოზიტორი იყო, რომელიც ექსკლუზიურად ცოცხალ მუსიკაზე აღიზარდა: მამამისი სახლში გრამოფონის ან რადიოს ქონაზე უარს აცხადებდა.
ლოუსტოფტი
შვიდი წლის ასაკში ბრიტენი მისის ასლის საშინაო სკოლაში გაგზავნეს. მისის ასლის ახალგაზრდა და, ეთელი, მას ფორტეპიანოში ამეცადინებდა; მოგვიანებით, ბრიტენი მადლიერებით იხსენებდა მის გაკვეთილებს. მომდევნო წელს იგი ლოუსტოფტის საუთ ლოჯის მოსამზადებელ სკოლაში, დღის ცვლაში შევიდა. დირექტორი, ტომას სიუელი, ძველმოდური და დისციპლინის მოყვარული იყო. ახალგაზრდა ბრიტენი აღშფოთებული იყო ფიზიკური დასჯის სასტიკი მეთოდებით, რომელთაც სკოლაში ხშირად ჰქონდა ადგილი. მოგვიანებით, ამბობდა, რომ მისი პაციფიზმი, სავარაუდოდ, სწორედ სკოლის რეჟიმის მიმართ რეაქციიდან იღებდა სათავეს. თავად ბრიტენი სიუელს თვალში იშვიათად ხვდებოდა; დირექტორი მათემატიკოსი იყო, ხოლო ბრიტენი ამ საგანში საუკეთესო მოსწავლე. სკოლას არავითარი მუსიკალური ტრადიცია არ გააჩნდა, რის გამოც ბრიტენი ფორტეპიანოს შესწავლას ეთელ ასლთან განაგრძობდა. ათი წლის ასაკიდან ალტის შესწავლა დაიწყო დედამისის მეგობართან, ოდრი ოლსტონთან, რომელიც გათხოვებამდე პროფესიონალი მუსიკოსი იყო. თავისუფალ დროს აქტიურად წერდა მუსიკას. 1956 წელს, როცა მისი „მარტივი სიმფონია“ (Simple Symphony) შესრულდა, რომელიც სკოლისდროინდელ მონახაზებს ეფუძნებოდა, ბრიტენმა თავისი ახალგაზრდობის სიტყვიერი პორტრეტიც დახატა, რომელიც პროგრამას ახლდა თან.
ოდრი ოლსტონის წახალისებით ბრიტენმა ნორვიჩში სიმფონიური მუსიკის კონცერტებზე დაიწყო სიარული. ერთ-ერთ მათგანზე, რომელიც ნორფოლკის და ნორვიჩის ფესტივალის ფარგლებში, 1924 წლის ოქტომბერში ჩატარდა, მოისმინა ფრენკ ბრიჯის საორკესტრო პოემა „ზღვა“, რომელსაც ავტორი დირიჟორობდა. ეს თანამედროვე კლასიკური მუსიკის პირველი მნიშვნელოვანი ნიმუში იყო, რომელიც მან მოისმინა და თავისივე სიტყვებით, გაოგნებული დარჩა. ოდრი ოლსტონი ბრიჯის მეგობარი იყო და სამი წლის შემდეგ, იმავე ფესტივალზე ბრიტენი, რომელიც ჯერ 14 წლისაც არ იყო, კომპოზიტორს წარუდგინა. ბრიჯზე ბიჭმა კარგი შთაბეჭდილება დატოვა და მისი რამდენიმე ნაწარმოების განხილვის შემდეგ, ლონდონში, თავისთან მიიწვია სასწავლებლად. რობერტ ბრიტენი, რომელსაც ზურგს ტომას სიუელიც უმაგრებდა, კომპოზიტორის კარიერას ეჭვის თვალით უყურებდა. კომპრომისის სახით, გადაწყდა, რომ ბრიტენი სწავლას საჯარო სკოლაში გააგრძელებდა, თუმცა, ნება ეძლეოდა, რეგულარულად, დღისით, ლონდონში ჩასულიყო ხოლმე და ბრიჯისგან კომპოზიციის, ხოლო მისი კოლეგის, ჰაროლდ სემუელისგან ფორტეპიანოს გაკვეთილები მიეღო.
ბრიჯმა ბრიტენს დეტალების მიმართ სკრუპულოზური ყურადღების და კომპოზიციის ტექნიკური ასპექტების მნიშვნელობა ასწავლა, აგრეთვე, შთააგონა, ეპოვა საკუთარი თავი და მისი ერთგული დარჩენილიყო. ყველაზე ადრეული მნიშვნელოვანი ნაწარმოებები, რომლებიც ბრიტენმა ბრიჯთან სწავლისას შექმნა, არის სიმებიანი კვარტეტი ფა-მაჟორი (დაასრულა 1928 წლის აპრილში) და „ოთხი ფრანგული სიმღერა“ (Quatre Chansons Françaises), ვოკალური ციკლი მაღალი ხმისა და ორკესტრისთვის. მკვლევარები ბრიტენზე მასწავლებლის გავლენას სხვადასხვაგვარად აფასებენ. ჰამფრი კარპენტერი და მაიკლ ოლივერი ფიქრობენ, რომ ბრიტენი, როგორც ორკესტრატორი, მეტწილად თვითნასწავლი იყო; ხოლო დონალდ მიჩელი თვლის, რომ ვოკალურ ციკლს ბრიჯის მნიშვნელოვანი გავლენა ეტყობა.
საჯარო სკოლა და სამეფო მუსიკალური კოლეჯი
1928 წლის სექტემბერში ბრიტენი ჰოლტში, ნორფოლკში, გრეშემის სკოლა-პანსიონატში შევიდა. თავდაპირველად იქ თავს უბედურად გრძნობდა და დღიურში თვითმკვლელობაზე ან გაქცევაზეც კი საუბრობს: პირველ რიგში, აწუხებდა ოჯახისგან, განსაკუთრებით, დედისგან განშორება; სძულდა მუსიკის მასწავლებელი და შოკირებული იყო ბულინგის მასშტაბებით, მიუხედავად იმისა, რომ მისი ობიექტი თავად არ იყო ხოლმე. პანსიონატში ორი წელი დაჰყო, 1930 წელს კი ლონდონის სამეფო მუსიკალური კოლეჯის სტიპენდია მოიპოვა. მისაღები გამოცდის ჟიურიში იყვნენ კომპოზიტორები ჯონ აირლენდი და რალფ ვონ უილიამსი, ასევე, კოლეჯის ჰარმონიის და კონტრაპუნქტის მასწავლებელი, ს. პ. უოდინგტონი.
კოლეჯში ბრიტენი 1930-დან 1933 წლამდე სწავლობდა. კომპოზიციის გაკვეთილებს ჯონ აირლენდთან, ხოლო ფორტეპიანოს – არტურ ბენჯამინთან გადიოდა. ამ პერიოდში მოიგო სალივანის პრემია კომპოზიციაში, კობეტის პრემია კამერული მუსიკისთვის და ორჯერ მოიპოვა ერნესტ ფარარის პრემია კომპოზიციისთვის. მიუხედავად ამისა, დაწესებულებით დიდად მოხიბლული არ ყოფილა: სტუდენტები „მოყვარულებად და ხალხურებად“ მოეჩვენა, ხოლო პედაგოგების მხრიდან არ მოსწონდა, რომ „ტექნიკური ნიჭიერება ზედაპირულობის და არაგულწრფელობის ნიშნად“ მიაჩნდათ. აირლენდის კიდევ ერთი მოსწავლე, ჰამფრი სიერლი იხსენებდა, რომ აირლენდი „შთამაგონებელი მასწავლებელი შეიძლებოდა ყოფილიყო მათთვის, ვინც მის ტალღაზე იყო“; ბრიტენი არ იყო, ამიტომ მისგან ცოტა რამ ისწავლა. იგი აგრძელებდა ბრიჯთან კერძო გაკვეთილების მიღებას, თუმცა, მოგვიანებით აქებდა აირლენდს და აღნიშნავდა, რომ მან „ფაქიზად გამოაცილა ძალიან, ძალიან რთული მუსიკალური მოზარდობიდან“.
ლონდონში ყოფნის დრო ბრიტენმა ნაყოფიერად გამოიყენა კონცერტებზე დასასწრებად და სტრავინსკის, შოსტაკოვიჩის და განსაკუთრებით, მალერის მუსიკის უკეთ გასაცნობად. მას განზრახული ჰქონდა, კოლეჯის დასრულების შემდეგ ვენაში წასულიყო და არნოლდ შონბერგის სტუდენტთან, ალბან ბერგთან გაეგრძელებინა სწავლა, თუმცა, კოლეჯის პედაგოგების რჩევით, მშობლებმა გადააფიქრებინეს.
ბრიტენის პირველი კომპოზიციები, რომლებმაც ყურადღება მიიქციეს, კოლეჯში სწავლის დროს შეიქმნა: სინფონიეტა, თხზ. 1 (1932), კვარტეტი ჰობოისთვის „ფანტაზია“ (Phantasy), თხზ. 2, რომელიც ლეონ გუსენსს მიეძღვნა და 1933 წლის 6 აგვისტოს, BBC-ს ეთერში მანვე შეასრულა; აგრეთვე, საგუნდო ვარიაციები, სახელწოდებით „ბიჭი დაიბადა“ (A Boy was Born), რომელიც 1933 წელს, BBC Singers-ისთვის დაწერა. იგი მომდევნო წელს შესრულდა. იმავე პერიოდში შექმნა „პარასკევის შუადღეები“ (Friday Afternoons), 12 სიმღერისგან შემდგარი კოლექცია პრესტატინის კლაივ ჰაუსის სკოლის მოსწავლეებისათვის, სადაც მისი ძმა დირექტორი იყო.
ადრეული პროფესიული ცხოვრება
1935 წლის თებერვალში, ბრიჯის დაჟინებით, ბრიტენი BBC-ს მუსიკალურ დირექტორთან, ადრიან ბულტთან და მის თანაშემწესთან, დირიჟორ ედვარდ კლარკთან საქმიან გასაუბრებაზე მოხვდა. ბრიტენს ტელევიზიის მუსიკალურ დეპარტამენტში სრულ განაკვეთზე მუშაობის პერსპექტივა დიდად არ ხიბლავდა, ამიტომ კმაყოფილი დარჩა, როცა გასაუბრებამ, სამსახურში აყვანის ნაცვლად, შედეგად მოიტანა მიწვევა, დაეწერა მუსიკა დოკუმენტური ფილმისთვის „მეფის ბეჭედი“ (The King's Stamp), რომელსაც ბრიტანეთის საფოსტო სამსახურის კინოს დანაყოფისთვის რეჟისორი ალბერტო კავალკანტი იღებდა.
ბრიტენი აღნიშნული დეპარტამენტისთვის მუდმივად მომუშავე რამდენიმე ხელოვანისგან შემდგარ ვიწრო წრეში მოხვდა. მათგან ერთ-ერთი იყო პოეტი უისტენ ჰიუ ოდენი. 1935 წელს მათ ერთად იმუშავეს ორ დოკუმენტურ ფილმზე „ქვანახშირის სახე“ (Coal Face) და „ღამის ფოსტა“ (Night Mail). 1936 წელს, აგრეთვე, შედგა მათი კოლაბორაცია ვოკალურ ციკლზე „ჩვენი მონადირე მამები“ (Our Hunting Fathers, 1936), რომელიც, როგორც პოლიტიკური შინაარსით, ისე მუსიკალურად, საკმაოდ რადიკალური იყო. ამას მოჰყვა „კაბარეს სიმღერები“ (Cabaret Songs), „ამ კუნძულზე“ (On This Island), ოპერეტა „პოლ ბუნიანი“ და „ჰიმნი წმინდა სესილიას“. ოდენის გავლენა ბრიტენზე მნიშვნელოვანი იყო. მან უბიძგა კომპოზიტორს, გაეფართოვებინა თავისი ესთეტიური, ინტელექტუალური და პოლიტიკური თვალსაწიერი, ასევე, შეჰგუებოდა თავის ჰომოსექსუალობას. ოდენი, დევიდ მეთიუსის მიხედვით, მხიარული და თავისუფალი იყო, დანაშაულის გრძნობის გარეშე, ხოლო ბრიტენი, ბუნებით პურიტანი და კონსერვატიული, სექსუალურად ჩაკეტილი იყო.
1935-1937 წლებში ბრიტენმა თეატრის, კინოსა და რადიოსათვის 40-ზე მეტი ნაწარმოები დაწერა. 1930-იანი წლების ბოლოს შექმნილი კინომუსიკიდან მეთიუსი გამოარჩევს „ღამის ფოსტას“ და „სიყვარული უცხოსგან“ (Love from a Stranger, 1937); თეატრისთვის შექმნილი მუსიკიდან გამორჩეულია „ასვლა F6-ზე“ (The Ascent of F6, 1936), „ფრონტირზე“ (On the Frontier, 1938) და Johnson Over Jordan (1939); რადიოსთვის დაწერილი ნამუშევრებიდან აღსანიშნავია „მეფე არტური“ (1937) და „ხმალი ქვაში“ (The Sword in the Stone, 1939).
1937 წელს ბრიტენის ცხოვრებაში ორი უმნიშვნელოვანესი მოვლენა მოხდა: გარდაეცვალა დედა და გაიცნო ტენორი პიტერ პირსი. მიუხედავად იმისა, რომ ბრიტენს დედა განსაკუთრებით უყვარდა და მისმა სიკვდილმა ძლიერ დაამწუხრა, საფიქრებელია, რომ ეს, გარკვეულწილად, მისთვის გათავისუფლებაც იყო. მხოლოდ მისი გარდაცვალების შემდეგ დაიწყო მან ემოციური ურთიერთობები თავისი ასაკის და უფრო ახალგაზრდა ადამიანებთან. მოგვიანებით, იმავე წელს, გაიცნო პირსი, როცა ორივე ავიაკატასტროფაში დაღუპული საერთო მეგობრის ოჯახს მისი საცხოვრებლის მოწესრიგებაში ეხმარებოდა. პირსი მალევე გახდა ბრიტენის მუსიკალური შთაგონება და ახლო (თუმცა, ამ ეტაპზე, პლატონური გრძნობებით) მეგობარი. ბრიტენის პირველი ნაწარმოები, „ათასი მოელვარე ცეცხლი“ (A thousand gleaming fires, ემილი ბრონტეს ლექსზე) ტენორისა და სიმებიანი საკრავებისთვის, სპეციალურად პირსისთვის ამ შეხვედრიდან სამ კვირაში დაიწერა.
1937 წელს სამშვიდობო ფიცის კავშირისათვის (Peace Pledge Union) რობერტ დანკანის ტექსტზე დაწერა „პაციფისტური მარში“. ბრიტენი, თავად პაციფისტი, ამ ორგანიზაციის აქტიური წევრი იყო. ნაწარმოები წარუმატებელი აღმოჩნდა და კომპოზიტორმა მალევე უკან გამოითხოვა. ამ პერიოდიდან მის ნაწარმოებთა შორის გამორჩეულია „ვარიაციები ფრენკ ბრიჯის თემაზე“ სიმებიანი ორკესტრისთვის, რომელიც, მეთიუსის აღწერით, ბრიტენის პირველი ნაწარმოები იყო, რომელიც პოპულარულ კლასიკად იქცა. იგი წარმატებული აღმოჩნდა ჩრდილოეთ ამერიკაშიც და შესრულდა ტორონტოში, ნიუ-იორკში, ბოსტონში, ჩიკაგოში და სან-ფრანცისკოში; დირიჟორებს შორის იყვნენ ჯონ ბარბიროლი და სერჟ კუსევიცკი.
ამერიკა, 1939–42
1939 წლის აპრილში ბრიტენი და პირსი გემით ჩრდილოეთ ამერიკაში გაემგზავრნენ, სადაც ჯერ კანადაში, ხოლო შემდეგ ნიუ-იორკში ჩავიდნენ. ინგლისის დასატოვებლად მათ რამდენიმე მიზეზი ჰქონდათ, მათ შორის, პაციფისტების რთული მდგომარეობა ომსმოწყურებულ ევროპაში, ფრენკ ბრიჯის წარმატება შეერთებულ შტატებში, ოდენისა და მისი მეგობრის, კროსტოფერ იშერვუდის გამზგავრება შტატებში სამიოდე თვით ადრე, მტრული და დამამცირებელი გამოხმაურებები, რომლებიც ბრიტანულ პრესაში ბრიტენის მუსიკის შესახებ იბეჭდებოდა, აგრეთვე, ცუდად მომზადებული და არაადეკვატური პერფორმანსები ადგილობრივი ორკესტრებისგან. ამერიკაში ჩასვლის შემდეგ ბრიტენისა და პირსის ურთიერთობამ სექსუალური ხასიათიც შეიძინა და ამ დროიდან მოყოლებული ბრიტენის გარდაცვალებამდე ისინი პარტნიორები იყვნენ როგორც პროფესიულ, ისე პირად ცხოვრებაში. მეორე მსოფლიო ომის დაწყებისას მათ რჩევისთვის ვაშინგტონში ბრიტანეთის საელჩოს მიმართეს, სადაც უთხრეს, რომ უმჯობესი იქნებოდა, შტატებში კულტურული დესპანების ამპლუაში დარჩენილიყვნენ. პირსსაც და ბრიტენსაც, თავდაპირველად, სურვილი ჰქონდათ, ამ რჩევისთვის ყურადღება არ მიექციათ და სამშობლოში დაბრუნებულიყვნენ, თუმცა, ბრიტენმა, საბოლოოდ, საწინააღმდეგო არჩევანი გააკეთა და პირსიც დაარწმუნა, შტატებში დარჩენილიყვნენ.
კომპოზიტორ აარონ კოპლანდთან ბრიტენი უკვე მეგობრობდა. მისმა ბოლო ნაწარმოებებმა, Billy the Kid და An Outdoor Overture მის მუსიკაზეც მოახდინა გავლენა. 1940 წელს დაწერა „მიქელანჯელოს შვიდი სონეტი“, პირველი პირსისთვის დაწერილი მრავალი სასიმღერო ციკლიდან. ამ პერიოდის საორკესტრო ნაწარმოებები მოიცავს სავიოლინო კონცერტს და „რექვიემის სიმფონიას“ (Sinfonia da Requiem). 1941 წელს დაასრულა თავისი პირველი მუსიკალური დრამა, ოპერეტა „პოლ ბუნიანი“, რომლის ლიბრეტოც ოდენს ეკუთვნოდა. ამერიკის შეერთებულ შტატებში ყოფნისას პირველად მოისმინა ბალინეზიური გამელანი, კანადელი კომპოზიტორის, კოლინ მაკფის მიერ გაკეთებული ტრანსკრიპციებიდან ორი ფორტეპიანოსთვის. ორი კომპოზიტორი ერთმანეთს 1939 წლის ზაფხულში შეხვდა და რამდენიმე ტრანსკიპცია ერთადაც ჩაწერეს. ამ მუსიკალურმა შეხვედრებმა ნაყოფი გამოიღო ბრიტენის რამდენიმე გვიანდელ ნაწარმოებში, რომლებშიც გამელანის გავლენა იგრძნობა.
შტატებში გადასვლამ ბრიტენი მტრული კრიტიკისგან ვერ დაიხსნა. ნიუ-იორკის მუსიკალური კრიტიკოსების უმთავრესი წარმომადგენლები, ოლინ დაუნსი და ირვინგ კოლოდინი მისდამი კეთილად იყვნენ განწყობილნი, თუმცა, ვირჯილ ტომსონი, სიუზან რობინსონის სიტყვებით, ყოველთვის „სასტიკი და ღვარძლიანი“ იყო. 1940 წლის ნაწარმოები Les Illuminations ტომსონმა დაახასიათა, როგორც „ზედაპირული ეფექტების სერია... პრეტენზიული, ბანალური და უკიდურესად იმედგამაცრუებელი“, არანაკლებ კრიტიკული იყო იგი პირსის ვოკალური შესაძლებლობების მიმართ. რობინსონი ფიქრობს, რომ ტომსონის მოტივაციას „ღვარძლის, ეროვნული სიამაყის და პროფესიული ეჭვიანობის ნაზავი“ წარმოადგენდა. „პოლ ბუნიანი“ კრიტიკულად ერთმნიშვნელოვანი ჩავარდნა იყო, ხოლო „რექვიემის სიმფონიას“, რომელზეც უკვე უარი ეთქვათ იაპონელ სპონსორებს ღიად ქრისტიანული ბუნების გამო, ურთიერთსაწინააღმეგო გამოხმაურებები მოჰყვა, როცა მისი პრემიერა 1941 წლის მარტში ნიუ-იორკის ფილარმონიულმა ჯონ ბარბიროლის დირიჟორობით წარმოადგინა. ნაწარმოების რეპუტაცია ცოტა ხანში მკვეთრად გაიზარდა, როცა მას ხელი კუსევიცკიმ მოჰკიდა.
ინგლისში დაბრუნება
1942 წელს ბრიტენმა პირველად წაიკითხა ჯორჯ კრების პოეზია. კრებულმა The Borough, რომლის სიუჟეტებიც ბრიტენის სამშობლოსთან ახლოს, საფოლკის სანაპიროზე ვითარდება, მასში ინგლისის ისეთი ძლიერი მონატრება გააღვიძა, რომ გადაწყვიტა, დაბრუნებულიყო. აგრეთვე, გადაწყვიტა, დაეწერა ოპერა კრების პოემაზე პიტერ გრაიმსის შესახებ. ვიდრე შეერთებულ შტატებს დატოვებდა, კუსევიცკიმ, რომელიც ყოველთვის ხელგაშლილი იყო ახალი ნიჭის ხელშეწყობისთვის, მას ოპერის სანაცვლოდ 1,000 დოლარი შესთავაზა. ბრიტენი და პირსი ინგლისში 1942 წლის აპრილში დაბრუნდნენ. ხანგრძლივი ტრანსატლანტიკური მგზავრობის დროს ბრიტენმა დაასრულა საგუნდო ნაწარმოებები A Ceremony of Carols და Hymn to St Cecilia. მეორე მისი ბოლო კოლაბორაცია იყო ოდენთან. ბრიტენს მასთან კავშირი გაწყვეტილი ჰქონდა — ოდენი მის ერთ-ერთ ე.წ. „გვამად“ იქცა, რომლებშიც მისი ერთ დროს ახლო მეგობრები იგულისხმებოდნენ, რომლებთანაც კომპოზიტორს კავშირი გაეწყვიტა, რადგან მათგან სარგებელს ვეღარ იღებდა, ან რაღაც მიზეზით მათზე განაწყენებული იყო.
დაბრუნებისთანავე, ბრიტენმა და პირსმა სამხედრო სამსახურისგან გათავისუფლების მოთხოვნით განცხადება შეიტანეს. პირსის მოთხოვნა დაკმაყოფილდა, ხოლო ბრიტენს თავდაპირველად არასაბრძოლო სამხედრო სამსახური დაევალა, თუმცა, გადაწყვეტილების გასაჩივრების შემდეგ, უპირობოდ გაათავისუფლეს. 1937 წელს, დედის გარდაცვალების შემდეგ მიღებული ქონებით ბრიტენმა სნეიპში, საფოლკში, შეიძინა მამული, სახელწოდებით „Old Mill“, რომელსაც აგარაკად იყენებდა. 1944 წლის უმეტესი ნაწილი სწორედ აქ, ოპერა „პიტერ გრაიმსზე“ მუშაობაში გაატარა. პირსი სედლერ უელსის საოპერო დასს (ინგლისის ნაციონალური ოპერა) შეუერთდა, რომლის ხელმძღვანელმა, სოპრანო ჯოან კროსმა განაცხადა, რომ ლონდონში, დასის თეატრის ხელახალი გახსნა ბრიტენის ოპერით სურდა და მთავარ როლებზე საკუთარი თავი და პირსი დაამტკიცა. დასის წევრები უკმაყოფილო იყვნენ სავარაუდო ნეპოტიზმის და ბრიტენის მუსიკის „კაკაფონიურობის“ გამო; ადგილი ჰქონდა ცუდად შენიღბულ ჰომოფობიურ შენიშვნებსაც. „პიტერ გრაიმსის“ პრემიერა 1945 წლის ივნისში შედგა და მას როგორც პუბლიკის, ისე კრიტიკოსთა აღიარება ხვდა წილად; მისგან მიღებულმა შემოსავალმა გადააჭარბა იმავე სეზონზე დადგმული „ბოჰემას“ და „მადამ ბატერფლაის“ შემოსავლებს. ოპერის ადმინისტრატორმა, ლორდმა ჰეარვუდმა მას უწოდა „პირველი ჭეშმარიტად წარმატებული ბრიტანული ოპერა, გილბერტის და სალივანის გამოკლებით, პერსელის შემდეგ“. დასის შიდა ინტრიგებით შეწუხებულმა კროსმა, ბრიტენმა და პირსმა სედლერ უელსთან 1945 წლის დეკემბერში კავშირი გაწყვიტეს და საკუთარი საოპერო კომპანია დააფუძნეს, რომელიც, მოგვიანებით ინგლისის საოპერო ჯგუფი (English Opera Group) გახდა.
„პიტერ გრაიმსის“ პრემიერიდან ერთი თვის შემდეგ ბრიტენი და მევიოლინე იეჰუდი მენუჰინი გერმანიაში გაემგზავრნენ, სადაც საკონცენტრაციო ბანაკებიდან გადარჩენილთათვის კონცერტები უნდა ჩაეტარებინათ. რაც მათ ნახეს, განსაკუთრებით ბელზენში, ბრიტენისთვის იმდენად შოკისმომგვრელი აღმოჩნდა, რომ ამ თემაზე სიცოცხლის ბოლო წლებამდე არ საუბრობდა, როცა პირსს უთხრა, რომ ნანახმა გავლენა მოახდინა ყველაფერზე, რაც მას შემდეგ დაწერა. კოლინ მეთიუსი შენიშნავს, რომ გერმანიიდან დაბრუნების შემდეგ დაწერილი ნამუშევრები, „ჯონ დონის წმინდა სონეტები“ და მეორე სიმებიანი კვარტეტი მკვეთრ კონტრასტშია წინა, შედარებით მსუბუქი ხასიათის ნამუშევრებთან, როგორიცაა, მაგალითად, Les Illuminations. ბრიტენმა სიცოცხლის ხალისი დაიბრუნა 1945 წელს შექმნილი ნაწარმოებისთვის „ახალგაზრდას გზამკვლევი ორკესტრში“, რომელიც დაიწერა საგანმანათლებლო ფილმისთვის „ორკესტრის ინსტრუმენტები“. ფილმის რეჟისორი მუირ მატიესონი იყო და მუსიკას, მალკოლმ სარჯენტის დირიჟორობით, ლონდონის სიმფონიური ორკესტრი ასრულებდა. შექმნიდან მოყოლებული იგი ბრიტენის ყველაზე ხშირად შესრულებულ და პოპულარულ ნაწარმოებად რჩება.
ბრიტენის შემდეგი ოპერა, „ლუკრეციას გაუპატიურება“, გლინდებორნის პირველ ომისშემდგომ ფესტივალზე, 1946 წელს დაიდგა. შემდეგ იგი პროვინციულ ქალაქებში ტურნეზე გაიტანეს „გლინდებორნის ინგლისური საოპერო დასის“ (Glyndebourne English Opera Company) სახელით, რაც ბრიტენისა და მისი პარტნიორების არცთუ სასიამოვნო, მაგრამ აუცილებელ ალიანსს წარმოადგენდა გლინდებორნის ფესტივალის ავტოკრატ ხელმძღვანელთან, ჯონ კრისტისთან. ტურნე ფინანსურად ძლიერ წამგებიანი აღმოჩნდა და კრისტიმ შემდგომი ტურნეების გამართვაზე უარი განაცხადა. ბრიტენმა და მისმა საქმიანმა პარტნიორებმა ინგლისის საოპერო ჯგუფი დააფუძნეს, რომელსაც სამხატვრო დირექტორების რანგში ლიბრეტისტი ერიკ კროზიე და დიზაინერი ჯონ პაიპერი შეუერთდნენ. ჯგუფის გაცხადებულ მიზანს ახალი ინგლისური ოპერების და სხვა ნაწარმოებების შეკვეთა, დადგმა და ინგლისის მასშტაბით მათი წარდგენა წარმოადგენდა. ბრიტენმა 1947 წელს ჯგუფისთვის კომედიური ოპერა „ალბერტ ჰერინგი“ დაწერა. მასთან დაკავშირებული ტურნეს დროს პირსს გაუჩნდა იდეა, დაეარსებინათ ფესტივალი საფოლკის პატარა ზღვისპირა ქალაქ ალდებურგში, სადაც, ერთი წლით ადრე, ბრიტენი სნეიპიდან გადასახლდა და რომელიც მის გარდაცვალებამდე მის ძირითად საცხოვრებელ ადგილს წარმოადგენდა.
ალდებურგი; 1950-იანი წლები
1950-იანი წლების განმავლობაში ბრიტენი ოპერების წერას აგრძელებდა. კოვენტ-გარდენში პრემიერის შემდეგ (1951) „ბილი ბადი“ კარგად მიიღეს და „პიტერ გრაიმსის“ შემდეგ წინსვლადაც შეაფასეს. „გლორიანას“ (1953) პრემიერა, რომელიც ელიზაბეტ II-ს კორონაციას მიეძღვნა, დედოფლისა და ბრიტანული ისტემბლიშმენტის თანდასწრებით გაიმართა. იგი გულგრილად მიიღეს. არცთუ საზეიმო სიუჟეტი, რომელიც ელიზაბეტ I-ს მმართველობის ბოლო წლებს ეხებოდა და ბრიტენის „ზედმეტად თანამედროვე“ მუსიკა, მეთიუსის სიტყვებით, მმართველ კლასში გამჯდარ ფილისტერიზმს ვერ მოერია. მიუხედავად ფინანსური წარმატებისა, „გლორიანა“ მომდევნო 13 წლის განმავლობაში ბრიტანეთში აღარ დადგმულა. მოგვიანებით, იგი ბრიტენის ერთ-ერთ საუკეთესო ოპერად იქნა აღიარებული. მომდევნო ოპერა, The Turn of the Screw ძლიერ წარმატებული აღმოჩნდა; 2013 წლისთვის „პიტერ გრაიმსთან“ ერთად იგი ბრიტენის ყველაზე ხშირად შესრულებულ ოპერათა შორის იყო.
1950-იან წლებში „მგზნებარედ ანტი-ჰომოსექსუალმა“ შინაგან საქმეთა მდივანმა, სერ დევიდ მაქსველ ფაიფმა მოუწოდა პოლიციას, აღესრულებინა ვიქტორიანული კანონები, რომლებიც ჰომოსექსუალურ აქტებს კანონგარეშედ აცხადებდა. ბრიტენი და პირსი მოკვლევის ობიექტები გახდნენ. 1953 წელს ბრიტენის სახლში პოლიციის თანამშრომლებიც მივიდნენ. კომპოზიტორი იმდენად შეაწუხა ამ ფაქტმა, რომ თავის ასისტენტთან, იმოჯინ ჰოლსტთან პირსის ყალბი ქორწინების შესაძლებლობაც კი განიხილა (უცნობია, ვისთან). საბოლოოდ, არაფერი მომხდარა.
ამ პერიოდში ბრიტენზე სულ უფრო დიდ გავლენას ახდენდა აღმოსავლური მუსიკა, რომლის მიმართაც ინტერესი პირსთან ერთად 1956 წელს გამართული ტურნეს დროს გაუჩნდა, როდესაც კიდევ ერთხელ მოისმინა ბალინეზიური გამელანი და პირველად იხილა იაპონური ნოოს თეატრის წარმოდგენები, რომელსაც უწოდა „ყველაზე შესანიშნავი დრამა, რაც კი მინახავს“. ამ აღმოსავლური გავლენების ხილვა და მოსმენა შესაძლებელია ბალეტში „პაგოდების პრინცი“ (1957) და უფრო გვიანდელ ნახევრადსაოპერო „პარაბოლებში საეკლესიო შესრულებისთვის“ (Parables for Church Performance): Curlew River (1964) და „უძღები შვილი“ (1968).
1960-იანი წლები
1960-იანი წლებისთვის ალდებურგის ფესტივალი იზრდებოდა, ხოლო ახალი საკონცერტო დარბაზის აშენების გეგმა არ არსებობდა. როდესაც 6 მილის მოშორებით, სნეიპში მდებარე ვიქტორიანული ხანის ალაოს გაუქმებული საწარმოს გაქირავების შესახებ შეიტყო, ბრიტენმა იფიქრა, რომ საწარმოს შენობებიდან ყველაზე დიდის საკონცერტო დარბაზად და საოპერო თეატრად გადაკეთება შეიძლებოდა. 1967 წლის 2 ივნისს, ალდებურგის რიგით მეოცე ფესტივალის დასაწყისში დედოფალმა სნეიპ მოლტინგსის (Snape Maltings) 830-კაციანი დარბაზი გახსნა. იგი მალევე შეფასდა, როგორც ქვეყნის ერთ-ერთი საუკეთესო საკონცერტო სცენა. დარბაზი 1969 წელს ხანძარმა გაანადგურა, მაგრამ ბრიტენს დაჟინებით სურდა, შემდეგი წლის ფესტივალისთვის იგი ხელახლა აშენებულიყო, რაც განხორციელდა. დედოფალი, 1970 წელს, ხელახალ გახსნასაც დაესწრო.
მოლტინგსის სახით ფესტივალმა შეიძინა სცენა, რომელშიც კომფორტულად შეიძლებოდა დიდი საორკესტრო ნაწარმოებების და საოპერო სპექტაკლების შესრულება. 1970 აქ ბრიტენმა შოსტაკოვიჩის მე-14 სიმფონია იდირიჟორა, პირველი შესრულება რუსეთის გარეთ. შოსტაკოვიჩმა, რომელიც ბრიტენთან 1960 წლის შემდეგ მეგობრობდა, სიმფონია ბრიტენს მიუძღვნა, ხოლო თავად „უძღები შვილის“ მიძღვნის ადრესატი იყო. კიდევ ორი რუსი მუსიკოსი, რომელიც ბრიტენთან მეგობრობდა და მის ფესტივალზე რეგულარულად გამოდიოდა, იყო პიანისტი სვიატოსლავ რიხტერი და ჩელისტი მსტისლავ როსტროპოვიჩი. ბრიტენმა ჩელოს სიუიტები, „ჩელოს სიმფონია“ და ჩელოს სონატა როსტროპოვიჩისთვის დაწერა და მათი პრემიერაც, ალდებურგის ფესტივალზ, მანვე შეასრულა.
1962 წელს შედგა ბრიტენის ერთ-ერთო ყველაზე ცნობილი ნამუშევრის, „ომის რექვიემის“ პრემიერა. ოთხი წლით ადრე მას სთხოვეს შეექმნა ნაწარმოები ქოვენთრის ახალი კათედრალის, ბეიზილ სპენსის მოდერნისტული ნაგებობის, კურთხევისათვის. ძველი კათედრალი 1940 წელს, საჰაერო რეიდის დროს დაინგრა, რა დროსაც ასობით ადამიანი დაიღუპა. ბრიტენმა გადაწყვიტა, მასშტაბური ნაწარმოები სოლისტების, გუნდის, კამერული ანსამბლის და ორკესტრისათვის ორივე ომში დაღუპულთათვის მიეძღვნა. ტრადიციული რექვიემის ტექსტთან ერთად იგი ვილფრედ ოუენის ლექსებსაც იყენებს. როგორც მეთიუსი წერს, „ბრიტენის რეპუტაციამ „ომის რექვიემით“ უმაღლეს ნიშნულს მიაღწია. ნაწარმოები თითქმის ერთხმად იქნა აღიარებული შედევრად.“ შოსტაკოვიჩმა როსტროპოვიჩს უთხრა, რომ იგი „მეოცე საუკუნის უდიდეს ნაწარმოებად“ მიაჩნდა.
1967 წელს BBC-მ ბრიტენს დაუკვეთა ოპერა სპეციალურად ტელევიზიისათვის. „ოუენ უინგრეივი“ ჰენრი ჯეიმზის მოთხრობაზე იყო დაფუძნებული. ამ პერიოდისთვის ბრიტენი ბევრად უფრო ნელა წერდა, ვიდრე ახალგზრდობაში. მან 28 წლის კომპოზიტორს, ნიკოლას მოს უთხრა: „რაც შეგიძლია, მეტი გააკეთე ახლა, რადგან ასაკში შესვლასთან ერთად ეს ბევრად, ბევრად უფრო ძნელი ხდება.“ ახალი ოპერა მან მხოლოდ 1970 წლის აგვისტოში დაასრულა. 1971 წლის მაისში „ოუენ უინგრეივი“ ჯერ ბრიტანეთში, ხოლო შემდეგ ავსტრიაში, ბელგიაში, დანიაში, საფრანგეთში, გერმანიაში, ირლანდიაში, ნიდერლანდებში, ნორვეგიაში, შვედეთში, შვეიცარიაში, აშშ-ში და იუგოსლავიაში გადაიცა.
უკანასკნელი წლები
1970 წლის სექტემბერში ბრიტენმა მეფანუი პაიპერს, რომელსაც მისთვის ჰენრი ჯეიმზის ორი მოთხრობა ჰქონდა გადამუშავებული, კიდევ ერთი პროზაული ნაწარმოების ლიბრეტოდ გადაკეთება სთხოვა. ეს იყო თომას მანის რომანი „სიკვდილი ვენეციაში“, სიუჟეტი, რომელზეც ბრიტენი დიდი ხნით ადრე ფიქრობდა. ნაწარმოებზე მუშაობის ადრეულ ეტაპზე ექიმებმა გააფრთხილეს, რომ აუცილებელი იყო გულის ოპერაციის გაკეთება, წინააღმდეგ შემთხვევაში, ორ წელს დიდხანს ვეღარ იცოცხლებდა. მას მტკიცედ ჰქონდა გადაწყვეტილი ოპერა დაესრულებინა და ბეჯითად მუშაობდა, ვიდრე საავადმყოფოში მოათავსებდნენ. მისი კოლეგა, კოლინ გრემი წერდა:
"ალბათ ყველა მის ნაწარმოებს შორის ბრიტენის სულს ყველაზე ღრმად სწორედ ეს ჩასწვდა: არსებობს ძალიან დიდი სიახლოვე მას, მის საკუთარ ჯანმრთელობის და სულიერ მდგომარეობას, თომას მანს, აშენბახს (მანის მომაკვდავ გმირს) და პიტერ პირსს შორის, რომელსაც მოუხდა, სამად გაყოფილიყო, რათა შემდეგ კვლავ შემდგარიყო მთავარი გმირის როლში."
ოპერის დასრულების შემდეგ ბრიტენი გულის ეროვნულ ჰოსპიტალში მოთავსდა, სადაც 1973 წლის მაისში ოპერაცია ჩაუტარდა გულის სარქველის გამოცვლის მიზნით. გადანერგვა წარმატებული იყო, თუმცა კომპოზიტორმა მცირედი ინფარქტი მიიღო, რამაც მის მარჯვენა ხელზე მოახდინა გავლენა. შედეგად, მისი, როგორც შემსრულებლის კარიერა დასრულდა. საავადმყოფოში ყოფნის დროს ბრიტენი ერთ-ერთ უფროს მედდას, რიტა თომსონს დაუმეგობრდა, რომელიც 1974 წელს ალდებურგში გადავიდა და კომპოზიტორს გარდაცვალებამდე უვლიდა.
ბრიტენის უკანასკნელ ნამუშევართა შორისაა „სიუიტა ინგლისურ ხალხურ მელოდიებზე A Time There Was“ (1974); მესამე სიმებიანი კვარტეტი (1975), რომელიც ეყრდნობა მასალებს ოპერიდან „სიკვდილი ვენეციაში“ და დრამატული კანტატა „ფედრა“ (Phaedra, 1975), რომელიც მეცო-სოპრანო ჯანეტ ბეიკერისთვის დაიწერა.
1976 წლის ივნისში, სიცოცხლის უკანასკნელ წელს, ბრიტენს ბარონის წოდება მიენიჭა (საფოლკის საგრაფოს ალდებურგის ბარონი ბრიტენი). 1976 წლის ალდებურგის ფესტივალის შემდეგ ბრიტენი და პირსი სამოგზაუროდ ნორვეგიაში წავიდნენ, სადაც მან დაიწყო მუშაობა ნაწარმოებზე Praise We Great Men, ხმებისა და ორკესტრისათვის, ედით სიტუელის ლექსის მიხედვით. ალდებურგში აგვისტოში დაბრუნდა და დაწერა „მისასალმებელი ოდა“ (Welcome Ode) ბავშვთა გუნდისა და ორკესტრისათვის. ნოემბერში, ბრიტენი მიხვდა, რომ მუსიკის წერა აღარ შეეძლო. 63-ე დაბადების დღეზე, 22 ნოემბერს, რიტა თომსონს დაავალა, მოეწყო წვეულება შამპანურის თანხლებით, სადაც მოიწვია მეგობრები და დები, ბარბარა და ბეთი, რათა მომაკვდავ კომპოზიტორს გამომშვიდობებოდნენ. რამენიმე დღის შემდეგ გამოსამშვიდობებლად ეწვია როსტროპოვიჩი, რომელსაც გადასცა დაუსრულებელი Praise We Great Men.
ბრიტენი 1976 წლის 4 დეკემბერს, გულის უკმარისობით გარდაიცვალა. სამგლოვიარო ცერემონია სამი დღის შემდეგ, ალდებურგის წმინდა პეტრეს და პავლეს სახელობის ეკლესიაში ჩატარდა, რის შემდეგაც იგი იმავე ეკლესიის ეზოში, რეინოლდს სტოუნის მიერ გამოკვეთილი საფლავის ქვის ქვეშ დაკრძალეს. ვესტმინსტერის სააბატოს მესვეურებმა სააბატოს ეზოში დაკრძალვა შესთავაზეს, თუმცა, ბრიტენს ნათლად ჰქონდა გაცხადებული, რომ სურდა, მისი და პირსის საფლავები გვერდიგვერდ ყოფილიყო. სააბატოში მსახურება 1977 წლის 10 მარტს ჩატარდა და მას დედა-დედოფალი ელიზაბეტი უძღვებოდა.
პირადი ცხოვრება და ხასიათი
მიუხედავად იმისა, რომ ქრისტიანულ თემატიკაზე მნიშვნელოვანი რაოდენობის ნაწარმოებები აქვს შექმნილი, ბრიტენი ზოგჯერ აგნოსტიკად ითვლება. პირსი იხსენებდა, რომ 1937 წელს, როცა ბრიტენს შეხვდა, დარწმუნებით ვერ იტყოდა, თვლიდა თუ არა კომპოზიტორი თავს ქრისტიანად. 1960-იან წლებში ბრიტენი საკუთარ თავს მორწმუნე ქრისტიანად ახასიათებდა, თუმცა, სიმპათიით იყო განწყობილი ვულვიჩის ეპისკოპოსის რადიკალური ხედვების მიმართ, რომელიც გადმოცემული იყო წიგნში Honest to God. პოლიტიკურად, ბრიტენი მარცხნივ იხრებოდა. როგორც პირსს უთხრა, ყოველთვის ლიბერალებს ან ლეიბორისტებს აძლევდა ხმას და ვერასოდეს წარმოიდგენდა, ხმა მიეცა კონსერვატორებისათვის. მიუხედავად ამისა, მშვიდობის ფიცის კავშირის გარდა არცერთი პოლიტიკური ორგანიზაციის წევრი არ ყოფილა.
ბრიტენი ფიზიკურად ძლიერი არასოდეს ყოფილა. იგი რეგულრულად სეირნობდა, ცურავდა და ცდილობდა, ფორმაში ყოფილიყო, თუმცა, 1992 წელს გამოცემულ ბიოგრაფიაში კარპენტერს ჩამოთვლილი აქვს 20-მდე დაავადება, მათგან რამდენიმე უმნიშვნელო, თუმცა, უმეტესობა, საკმაოდ სერიოზული, რომელიც ბრიტენს გულის ოპერაციამდე ჰქონდა გადატანილი. ემოციურად, ზოგიერთი მკვლევარის აზრით, ბრიტენი არასოდეს გაზრდილა და სიცოცხლის ბოლომდე ბავშვური მსოფლმხედველობა შეინარჩუნა. იგი ყოველთვის არ იყო დარწმუნებული, რომ მართლაც იყო გენიოსი, რომლადაც დანარჩენები აღიარებდნენ. თავისი ნაწარმოებების მიმართ უკიდურესად კრიტიკულად იყო განწყობილი, თუმცა, სხვების მხრიდან კრიტიკაზე მწვავე, ზოგჯერ აგრესიული რეაქცია ჰქონდა.
ბრიტენს, თავისივე აღიარებით, ახასიათებდა მეგობრებისა და კოლეგების მიტოვება, როცა ისინი აწყენინებდნენ, ან როცა ისინი აღარაფერში სჭირდებოდა – მისი „გვამები“. დირიჟორი სერ ჩარლზ მაკერასი ფიქრობდა, რომ ეს ტერმინი ლორდმა ჰეარვუდმა მოიგონა. ორივე, მაკერასი და ჰეარვუდი გვამებს წარმოადგენდნენ, პირველი ერთი შენიშვნის გამო, რომ ახალგაზრდა ბიჭების რაოდენობა ნაწარმოებში Noye's Fludde კომპოზიტორისთვის დიდად სასიხარულო უნდა ყოფილიყო, ხოლო მეორე ქორწინების გარე ურთიერთობებისა და მეუღლესთან, მარიონ შტაინთან (ლედი ჰეარვუდი) განქორწინების გამო, რაც პურიტანულად განწყობილი ბრიტენისთვის მიუღებელი და შოკისმომგვრელი იყო. სხვა გვამებს შორის აღსანიშნავია მისი ლიბრეტისტები, მონტეგიუ სლეიტერი და ერიკ კროზიეი. ეს უკანასკნელი 1949 წელს ამბობდა: „იგი ზოგჯერ ხუმრობით მეუბნებოდა, რომ ერთ დღესაც მისი გვამების რიცხვს შევუერთდებოდი და მეც ყოველთვის ვაღიარებდი, რომ ნებისმიერი ჩვეულებრივი პიროვნება ადრე თუ გვიან ამოწურავდა თავს და აღარ იქნებოდა სასარგებლო ისეთი დიდი შემოქმედისთვის, როგორიც ბენი იყო“. დეიმ ჯანეტ ბეიკერი 1981 წელს ამბობდა: „ვფიქრობ, მას სრული უფლება ჰქონდა, აეღო სხვებისგან ყველაფერი, რაც უნდოდა... მას არავის წყენინება არ სურდა, მაგრამ საქმე უფრო მნიშვნელოვანი იყო, ვიდრე რაიმე ან ვინმე“. მეთიუსი თვლის, რომ ბრიტენის ხასიათის ეს ასპექტი გაზვიადებულია და შენიშნავს, რომ კომპოზიტორმა ბევრი ღრმა ურთიერთობა სიცოცხლის ბოლომდე შეინარჩუნა.
ბიჭები
თავისი ზრდასრული ცხოვრების განმავლობაში ბრიტენს განსაკუთრებით კარგი ურთიერთობა ჰქონდა ბავშვებთან და ჰყავდა რამდენიმე ახლო მეგობარი, მეტწილად, თინეიჯერი ბიჭები. პირველი მსგავსი მეგობარი 13 წლის პირს დანკერლი იყო, რომელსაც ბრიტენი 1934 წელს, 20 წლის ასაკში დაუახლოვდა. სხვა ახალგაზრდა ბიჭებიდან აღსანიშნავია ახალგაზრდა დეივიდ ჰემინგსი და მაიკლ კროფორდი, რომლებიც 1950-იან წლებში დაწერილ მის ნაწარმოებებში სოპრანოს პარტიებს მღეროდნენ. ჰემინგსმა მოგვიანებით თქვა: „მთელი იმ დროის განმავლობაში, რაც მასთან გავატარე, ჩემი ნდობა ბოროტად არასოდეს გამოუყენებია“; კროფორდი კი წერდა: „სიტყვები არ მყოფნის ამ დიდებული კაცის სიკეთის გადმოსაცემად... მას საოცარი მოთმინება და მიდგომა ჰქონდა ახალგაზრდებთან. უყვარდა მუსიკა და უყვარდა ახალგაზრდები, რომელთაც მუსიკა უყვარდათ.“
ბრიტენის რამდენიმე ახლო მეგობარი დიდი ხნის განმავლობაში ეჭვობდა, რომ მისი მხრიდან ახალგზრდა ბიჭებით დაინტერესება განსაკუთრებული იყო. ოდენი წერს ბრიტენის „მიზიდულობაზე ფიცარივით თხელი ყმაწვილების... უსექსოთა და უმანკოთა მიმართ“, პირსი კი ბრიტენს სწერდა: „გახსოვდეს, რომ კვლავ არის ამქვეყნად საყვარელი რამეები – ბავშები, ბიჭები, მზის სინათლე, მოცარტი, შენ და მე.“ ბრიტენის სიცოცხლეში აღნიშნული საკითხი ნაკლებად განიხილებოდა, ხოლო მისი გარდაცვალების შემდეგ – ძალიან აქტიურად. ჰამფრი კარპენტერის მიერ 1992 წელს გამოცემული ბრიტენის ბიოგრაფია დაწვრილებით განიხილავს ზემოხსენებულ ბრალდებებს, ისევე, როგორც მოგვიანებით გამოცემული კვლევები, განსაკუთრებით, ჯონ ბრიდკატის „ბრიტენის ბავშვები“ (2006), რომელიც სხვადასხვა ბავშვთან და მოზარდთან ბრიტენის ურთიერთობებზე მოგვითხრობს. ზოგიერთი მკვლევარი ბრიტენის ქცევას კითხვის ნიშნის ქვეშ აყენებს, რამდენიმე მათგანი საკმაოდ მკაცრადაც. კარპენტერი და ბრიდკატი ასკვნიან, რომ ყოველგვარ სექსუალურ იმპულსს ბრიტენი მკაცრად აკონტროლებდა და ყველა ურთიერთობა, მართალია, ახლო (ერთ საწოლში ყოფნის, კოცნის და ჩახუტების ჩათვლით), მაგრამ მკაცრად პლატონური იყო.
გარდაცვალების მიზეზი
შედარებით ახლო წარსულში საკმაოდ დიდი დავა გამოიწვია პოლ კილდეას მიერ 2013 წელს გამოქვეყნებულმა ბიოგრაფიამ, სადაც ავტორი ბრიტენის გარდაცვალების მიზეზად შეუმჩნეველ სიფილისს ასახელებს, რაც პირსის აქტიურ სექსუალურ ცხოვრებას უკავშირდება ნიუ-იორკში მათი ერთობლივი ცხოვრების დროს. პასუხად, ბრიტენის კარდიოლოგმა განაცხადა, რომ ყველა მსგავსი შემთხვევის პროტოკოლის თანახმად, ოპერაციამდე ბრიტენს სიფილისზე შემოწმება ჩაუტარდა, რაზეც პასუხი ნეგატიური იყო. კილდეას ბრალდებას, რომ ქირურგი, რომელმაც ბრიტენს 1973 წელს ოპერაცია ჩაუტარა, სიფილისს დამალავდა, მან „სრული სისულელე“ უწოდა. კილდეა კვლავ აგრძელებდა, რომ „თუ კომპოზიტორის სიმპტომებს განვიხილავთ, მხოლოდ ერთი მიზეზი შეიძლება არსებობდეს“. The Times-ის კრიტიკოსი, რიჩარდ მორისონი კილდეას წიგნის დანარჩენ ნაწილებს დადებით შეფასებას აძლევს და იმედს გამოთქვამს, რომ მისი რეპუტაცია „არ შეილახება ერთი სენსაციური სპეკულაციით... ყურით მოთრეული მითქმა-მოთქმით... რომელიც უსაფუძვლო ჭორს ფაქტად წარმოგვიდგენს“.
გავლენები
ბრიტენის ადრეულ მუსიკალურ ცხოვრებაში კლასიკური ოსტატები დომინირებდნენ. დედამისის ამბიცია იყო, რომ იგი „მეოთხე B“ გამხდარიყო – ბახის, ბეთჰოვენის და ბრამსის შემდეგ. მოგვიანებით, ბრიტენმა დაადასტურა, რომ მისი თავდაპირველი განვითარება ამ ოსტატების მიმართ განსაკუთრებული თაყვანისცემის გამო შეფერხდა: „ცამეტიდან თექვსმეტ წლამდე ბეთჰოვენის და ბრამსის ყველა ნოტი ვიცოდი. მახსოვს ისიც, რომ მეთოთხმეტე დაბადების დღეზე „ფიდელიოს“ პარტიტურა მაჩუქეს... მაგრამ, მგონია, რომ გარკვეულწილად, ვერასოდეს ვაპატიე მათ, რომ ჩემი, საკუთარი აზროვნებისა და ბუნებრივი მიდრეკილებების გზას ამაცდინეს.“ თანდათან, განსაკუთრებით ცუდი დამოკიდებულება ჩამოუყალიბდა ბრამსის მიმართ, რომლის საფორტეპიანო მუსიკასაც გარკვეულ პერიოდში დიდად აფასებდა. 1952 წელს განაცხადა, რომ დროდადრო კვლავ უკრავდა ბრამსის მთელს შემოქმედებას: „მსურს დავინახო, მართალი ვარ თუ არა მის შეფასებაში. როგორც წესი, აღმოვაჩენ ხოლმე, რომ ადრე ვერ ვაფასებდი, რამდენად ცუდია იგი!“